12:25 28.01.2021 (Янгиланган 10:21 31.01.2021) Ҳавола олиш\nОсмонда қуёш ҳам булутлар ҳам кўринмайди, атрофни қалин туман қоплаб олган: Ёқутистонда -50 даража совуқ бу - одатий ҳол.\nРоссиянинг Ёқутистон ўлкасининг айрим ҳудудларида ҳаво ҳарорати -58 даражагача совиб кетди. Бу сўнгги 10 йилда рекорд даражада қайд этилган ҳарорат, дейишмоқда маҳаллий гидрометерология марказида.\nЯкутск шаҳрида қайд этилган энг совуқ ҳаво -51 даражани ташкил қилди.\nБундай ҳавода атрофни қалин туман қоплаб олган. Осмонда қуёш ҳам булутлар ҳам кўринмайди. Лекин шунга қармасдан Якутск шаҳрида жамоат транспорти одатдагидек ишламоқда. Очиқ осмон остидаги бозорлар фаолияти ҳам тўхтагани йўқ.\nСотувчилар айтишига кўра, бундай ҳаво улар учун одатий ҳол. Ўзини яхши ҳис қилиш учун иссиқроқ кийиниш керак ва қайноқ чой ичиш керак.\nМактаб ўқувчиларини бундай ҳавода уйга қолиш мақсадга мувофиқ деб топилган. Ёқутистоннинг аксарият мактабларида ўқувчилар масофадан туриб ўқитиш тартибига ўтган.


Қирғиз чегарачиси беш кишини отиб ўлдирди\n27 январ 2021, Тошкент вақти: 19:12\n20 август куни қирғиз-қозоқ чегарасидаги “Эчкилитош” постида оддий аскар тўрт чегарачи ва бир чегарачининг рафиқасини отиб ўлдириб, қочиб кетган.\nВоқеа 20 август куни тушгача содир бўлган. Бу ҳақда Озодлик Қирғиз хизматига гапирган Қирғизистон Миллий хавфсизлик қўмитаси Чегара хизмати расмийси Гулмира Бўрибоеванинг айтишича, Қоракўлдан 153 чақирим узоқликда жойлашган “Эчкилитош” чегара постида шартнома асосида хизмат қилаётган аскар ўз хизматдошлари ва бир чегарачининг рафиқасини отиб ўлдирган.\n- Чегарачи қотилликни содир қилгач, қуролини олиб, яширинган. Ҳозирда қочоқ чегарачини ушлаш бўйича махсус тадбир бошланиб, воқеа жойига Чегара хизматининг бош штаби раис ўринбосари Рисқул Мусаев бошчилигидаги офицерлар гуруҳи жўнатилди,- деди Бўрибоева.\nҲозирча воқеа сабаблари номаълумлигини айтган Бўрибоевага кўра, ўлган чегарачиларнинг шахси, уларнинг манзили аниқланган. Бироқ ҳозирча уларнинг шахси очиқланмаяпти.\nАйни пайтда, Иссиқкўл вилояти Ички ишлар бошқармаси маълумотига кўра, қотилликда гумонланаётган чегарачи беш кишини отиб ўлдиргач, яна бир чегарачининг рафиқасини қурол-яроғ сақланадиган омборга қамаб қўйган.\nВоқеа бўйича Қирғизистон Чегара хизмати бош штаби шошилинч йиғилиш ўтказиб, вазиятни муҳокама қилган.\nИссиқкўл вилояти ИИБ матбуот котиби Сталбек Исинбоқиновнинг Озодликка билдиришича, қочоқ ҳарбийнинг яшириниши мумкин бўлган ҳудудларда хавфсизлик чоралари кучайтирилган ва йўлларда милициянинг кўчма постлари ўрнатилган.\n- Биз ҳозир махсус тадбирни амалга ошираяпмиз. У номаълум томонга қочиб кетганку. Биз вазиятни ўрганаяпмиз. Барча чоралар кўрилаяпти,- деди Исинбоқинов.


Сергелидаги қурилиш объектида оммавий муштлашув юз берди (видео) — Sof.uz\nСергелидаги қурилиш объектида оммавий муштлашув юз берди (видео)\n17.07 16:42 5660 Ўзбекистон\n«Ҳозирги вақтда уларнинг шахслари аниқланмоқда. Келишмовчилик натижасида ҳеч кимга тан жароҳати етмаган. Шу билан бирга, ҳодиса тафсилотларини аниқлаш учун Сергели тумани ИИО ФМБ томонидан тергов олди текшируви ўтказилмоқда. Текширув натижасига кўра, ҳодисанинг барча иштирокчиларининг хатти-ҳаракатларига ҳуқуқий баҳо берилади. Қурилиш объекти ишчилари билан профилактик суҳбат ўтказилди», — дейилади хабарда.\nоммавий муштлашув Сергели қурувчилар\nЭртага Тошкентнинг айрим маҳалларида газ ўчирилади\n21.07 14:31 225 Ўзбекистон\n16.06 08:16 1321 Жаҳон\nСергелидаги пахта корхонаси омборхонасида ёнғин чиқди (видео)\n15.06 10:16 411 Ўзбекистон


Президент қизи Тошкентда меҳрибонлик уйини очиб берди\n24 январ 2021, Тошкент вақти: 07:22\nЛола Каримова-Тиллаева эри Тимур Тиллаев билан.\nЎзбекистон президентининг кенжа қизи Лола Каримова-Тиллаева Тошкентда қайта таъмирдан ўтказилган меҳрибонлик уйининг очилиш маросимида қатнашди.\nБу ҳақда Каримова-Тиллаеванинг расмий сайтида хабар қилинмоқда. Тадбирда президентнинг кенжа куёви Тимур Тиллаев ҳам қатнашгани айтилмоқда.\nХабар қилинишича, таъмирдан ўтказилган меҳрибонлик уйининг умумий майдони 2,5 гектарни ташкил қилади ва у ерда 3 ёшдан 16 ёшгача бўлган 200га яқин бола тарбияланади.\nЎзбекистоннинг ЮНЕСКОдаги вакили Лола Каримова-Тиллаева бошқарадиган “Сен етим эмассан” жамғармаси мамлакатдаги қаровсиз қолган болаларга ҳомийлик қилиш билан шуғулланади. Каримова-Тиллаева мазкур жамғармани, жумладан, ўзи ва эрининг хусусий бизнесидан тушадиган маблағ ҳисобидан молиялашини иддао қилиб келади.\nФарғонанинг Ўзбекистон туманидаги бозорда ёнғин содир бўлди\nФарғона вилоятининг Ўзбекистон туманидаги бозорда ёнғин содир бўлди.\nВилоят Фавқулодда вазиятлар бошқармасига кўра, ёнғинга 2021 йил 22 январь куни содир бўлган кучли шамол оқибатидаги электр симларининг қисқа туташуви сабаб бўлган бўлиши мумкин.\n"2021 йилнинг 22 январь куни соат 05:30 да Ўзбекистон тумани «Бозор Яйпан» МФЙ, Ибн Сино кўчасида жойлашган «Янги Бозор СМР» МЧЖ савдо мажмуасида ёнғин келиб чиққан. Ҳодиса оқибатида тан жароҳати олганлар йўқ. Ёнғин тегишли куч воситалар ёрдамида ўз вақтида бартараф этилган", - дейилади ФВВ бошқармаси маълумотида.\nМазкур ҳолат юзасидан Ўзбекистон туман ИИБ ҳузуридаги тергов бўлими ҳамда Фавқулодда вазиятлар бўлими ходимлари томонидан текширув ўтказилмоқда.\nЭслатиб ўтамиз, аввалроқ Андижондаги кучли шамол сабаб бир нечта бино талафот кўргани, қурилиши битмаган уй томи эса Damas’ни босиб қолгани ҳақида хабар берилганди\nМирзиёев: Бухоро бошқа вилоятлардан ўн йил орқада\nБухорога сафар қилган Ўзбекистон президенти Шавкат Мирзиёев вилоят ўн йил орқада қоляпти деб айтган.\n– Бухоронинг бугунги ривожи маъқулми, деган саволга менинг жавобим: йўқ. Бошқа вилоятлардаги ривожланишдан 10 йил орқада қоляпти. Коррупция, порахўрлик барҳам топмаяпти, - дея таъкидлаган Мирзиёев.\nЎзбекистон раҳбари вилоятда оилавий тадбиркорлик, ёшлар бизнес лойиҳаларига 390 миллиард сўм имтиёзли кредитлар ажратилишини билдирди.\n– Ёшларда жуда кўп ғоя, интилиш бор. Уларга шароит яратиб, елкадош бўлсак, улар жуда катта куч, қудрат, имконият ва келажак эгаси бўлади, – дея таъкидлади Шавкат Мирзиёев.\nМирзиёев Бухоро вилоятига вертолётда келди. У 2020 йил ноябрь ойидан буён Бухоро вилояти ҳокими вазифасини вақтинча бажариб келаётган Ботир Зариповни вилоят ҳокими этиб тайинлади.\nЖиззах вилоятидаги қурилиш тендерлари юзасидан жиноят иши қўзғатилди\nЖиззах шаҳрида 10 январь куни қулаб тушган уй\nЖиззах вилоят прокуратураси томонидан вилоятдаги қурилиш обеъктларида тендер, танлов савдолари ва нархларни шакллантириш иши бўйича жиноят иши қўзғатилди.\nЎзбекистон Миллий ахборот агентлигининг 22 январдаги хабарига кўра,\nвилоят ҳокимининг собиқ ўринбосари Акрам Раҳмонқулов, тендер комиссияси мансабдорлари ва қурилиш компаниялари раҳбарлари жавобгарликка тортилган.\nУлар "ўзлаштириш", "мансаб ваколатини суиистеъмол қилиш" ва "мансаб сохтакорлиги"да айбланмоқда.\nХабарда айтилишича, терговолди суриштирувлари Жиззах вилояти ҳокимлигининг «Ягона буюртмачи хизмати» Qurilish Ta’minoti, J-Quruvchi ва Abduvohid Qurilish Ta’mir ширкатларига 292,1 миллиард сўмлик давлат буюртмаларини ўзлаштиришга кўмаклашганини ўртага чиқарган.\nА. Раҳмонқулов бошчилигидаги тендер комиссияси танланган ширкатларга тендер савдоларида юқори балл ва кўрсаткичлар бериб, уларнинг танловда ғолиб бўлишини таъминлагани айтилади.\nШу йилнинг 15 январида президент Шавкат Мирзиёев пойтахтнинг Юнусобод туманига ташрифи чоғида Жиззах вилояти ҳокими ўринбосари ва унинг командасининг “президент сиёсатига хиёнат қилгани” ва жавобгарликка тортилишини айтганди.\nПрезидент Бош прокурор Ниғматилла Йўлдошевга вазиятни назоратга олиш ва уларга нисбатан чора кўриш ҳақида кўрсатма берган.\n10 январь куни Жиззах шаҳрида янги қурилаётган олти қаватли уйнинг бир қисми қулаб тушган эди. Ҳодисада, расмийларга кўра, ҳеч ким жабрланмаган. Бош вазир ўринбосари Очилбой Раматов бошчилигида ҳукумат комиссияси тузилганидан бир кун ўтиб, Бош прокуратура бинонинг қулаши юзасидан жиноят иши қўзғатилганини маълум қилган.\n15 январь куни Қурилиш вазири Ботир Зокиров Жиззах шаҳридаги бинонинг қулашига қурилишдаги "ўғриликлар" сабабчи эканини айтганди.\n“Пудратчи ташкилотнинг хаёли ўғрилик бўлган... Қурилиш конструкцияларида ишлатиладиган бетон маркаси 250-300-400 бўлади. Бу ҳолатда бетон маркаси 3-4 бараварга туширилган. Шунинг учун устунларнинг кўтариш имкони йўқ» деб айтган вазир.\nЎтган йили Сардоба сув омбори тўғонининг ёрилиши ортидан президент Мирзиёев "қурилишларда коррупция ҳоллари кўп" эканини айтганди.\nЭнергетика вазирлиги: "Янги Ангрен" ИЭС даги портлаш қурбонларига моддий ёрдам кўрсатилган\n"Янги-Ангрен" ИЭС нинг Озодлик гаплашган ишчилари станцияда хавфсизлик қоидаларига етарли даражада амал қилинмаганини айтишган\nЎзбекистон Республикаси Энергетика вазирлиги матбуот хизматининг 22 январда тарқатган хабарига кўра, "Янги Ангрен" ИЭС тизимидаги “Востокэнерготеплоизоляция” АЖнинг вафот этган ва “Энергоқозонтозалаш” МЧЖнинг жароҳат олган ходимларининг оила-аъзоларига моддий ва маънавий ёрдам кўрсатилган.\nЖумладан, “Энергоқозонтозалаш” МЧЖнинг жароҳат олган 2 нафар ходимларига дори-дармонлардан ташқари 1,8 миллион сўм ва бир нафарига 3,2 миллион сўмдан ёрдам пули берилган.\nВазирлик “Востокэнерготеплоизоляция”нинг вафот этган 2 нафар ходими оила-аъзоларига дафн харажатлари учун 4 миллион 866 минг сўмдан ёрдам кўрсатилганини айтган.\n“Ташкилотнинг тегишли норматив-ҳуқуқий ҳужжатларига асосан, яна қўшимча (тўлиқ) равишда моддий ёрдамлари кўрсатилади. Ҳозирда уларнинг оила аъзолари ҳолидан тўлиқ хабар олиб турилибди. Ташкилот томонидан моддий ва маънавий ёрдам кўрсатилиши таъминланади”, дейилади Энергетика вазирлиги хабарида.\n“Янги Ангрен” иссиқлик электр станциясидаги (ИЭС) портлашда нобуд бўлган ишчи оиласи ҳодисанинг жиддий тергов қилинишини талаб қилаётгани ҳақида Озодлик 21 январь куни хабар қилганди.\nВафот этган ишчилардан бири – 40 яшар Назира Режабоеванинг яқинлари портлашга электр станциясида хавфсизлик қоидасига амал қилинмаганини айтишган. Озодлик гаплашган ишчиларга кўра, станциядаги муаммолар зудликда ҳал қилинмаса, фожиа яна такрорланиши мумкин.\nЎзбекистон Фавқулодда вазиятлар вазирлиги (ФВВ) берган маълумотга кўра, 20 январь куни маҳаллий вақт билан соат 11 яримларда содир бўлган портлашда “Янги Ангрен” ИЭСнинг 3 нафар ишчиси нобуд бўлган, яна 3 киши жароҳатланган.\nЭнергетика инқирозини бошдан кечираётган Ўзбекистонга совуқ ҳаво қайтди - талафотлар бор\nЎзбекистонда охирги йиллардаги энг қаттиқ совуқ ва ўткир энергетика тақчиллиги кузатилмоқда\nЎзбекистон Гидрометерология маркази хабарига кўра, 22 январь куни Ўзбекистон ҳудудига ғарбий Қозоғистон орқали шарқий Европа ва Россия ҳудудида шаклланган совуқ ва нам ҳаво оқими кириб келди\n21-22 январь кунлари мамлакат бўйлаб ёққан қор қалинлиги тоғ олди ҳудудларда 40 сантиметрдан ошди.\n22 январь куни тунда мамлакат шимолида ҳаво ҳарорати -15 даражагача пасайиши, шамол тезлиги эса 17-22 м/с га етиши кутилади.\nЎзбекистон Республикаси Фавқулодда вазиятлар вазирлиги мамлакатни Фарғона водийси билан боғловчи Қамчиқ довонида қор кўчкиси ва бошқа табиий офатлардан огоҳлантирди.\nИжтимоий тармоқлар 21 январь куни тунда водий вилоятларида шамол бир қанча вайронагарчиликларни юзага келтиргани ҳақида хабар қилмоқда.\nЖурналист Зафарбек Солижонов Facebokдаги ижтимоий блогида Наманган вилоятининг Мингбулоқ туманида табиий офат келтирган зарарлар ҳақидаги видеоларни эълон қилди.\nКитоблик журналист Асадулла Жўраев эса, ўз саҳифасига қор қалинлигини ўлчаётгани акс этган фотоларни жойлади. Унда қор қалинлиги 45 сантиметр экани кўринади.\nШунингдек, маҳаллий нашрлар қаттиқ шамол Андижон вилоятининг бир неча туманларини электр энергиясисиз қолдиргани ҳақида ёзмоқда.\nЎзбекистонда охирги йиллардаги энг қаттиқ совуқ ва ўткир энергетика тақчиллиги кузатилмоқда.\nБотир Зарипов Бухоро вилояти ҳокимлигига тасдиқланди\nБотир Зарипов ўтган йил ноябрида вилоят ҳокими вазифасини бажарувчи этиб тайинланган эди (Президент матбуот хизмати)\n22 январь куни Халқ депутатлари Бухоро вилояти кенгашининг навбатдан ташқари сессиясида президент Мирзиёевнинг таклифи билан Ботир Зарипов вилоят ҳокими лавозимига тасдиқланди.\nСессия ишида қатнашган Мирзиёев вилоятда ишсизлик ва бошқа ижтимоий муаммолар йиғилиб қолганини танқид қилган.\n“Мендан сизга Бухоронинг ривожланиши маъқулми, деб сўрасангиз айтаман – номаъқул. Вилоятда 2 миллионга яқин аҳоли бор. Лекин ишсизлик, муаммолар жуда кўп. Ҳокимлар халқ олдидаги менинг вакилим сифатида кўнгилдагидек ишлай оляптими? Энг катта муаммолардан бири, бу-кадрлар масаласи. Бухоро вилояти етакчисини танлаб олиши ҳам жуда муҳим”, дея президентнинг сўзларидан иқтибос келтирмоқда Kun.uz нашри.\nМуқаддам “Ўзсаноатқурилишматериаллари” уюшмаси бошқаруви раиси лавозимида фаолият юритган Ботир Зарипов ўтган йил ноябрида вилоят ҳокими вазифасини бажарувчи этиб тайинланганди.\nВилоятнинг собиқ ҳокими Карим Камолов 2020 йил 22 августида коронавирус хасталигидан вафот этган.\nДавстатқўм ўтган йили Ўзбекистон газ экспортини қарийб 5 баравар камайтиргани ҳақида маълум қилди\nЎзбекистон 2020 йилда хориждан 50,4 млн долларлик газ сотиб олган, газ экспорти ҳажми эса қиймат жиҳатидан 4,7 баравар камайган. Бу ҳақда Газета.уз нашри Давлат статистика қўмитасининг ташқи савдо айланмаси тўғрисидаги ҳисоботига таянган ҳолда хабар қилди.\nЭнергетика вазирлиги нашрнинг газ қаердан ва қай ҳажмда импорт қилинганига оид сўрови бўйича изоҳ беришдан бош тортган. Бу орада Газета.уз манбалари газ Туркманистондан сотиб олинганини айтганлар.\nҚайд этилишича, газ экспорти қиймати бўйича 4,7 бараварга, яъни 2,2 млрд доллардан 478,1 млн долларга камайган. Бу Россияга газ экспорти тўхтатилгани ҳамда пандемия шароитида Хитойга етказиб бериш ҳажми уч баравар камайгани туфайли рўй берган.\nДавстатқўм маълумотига мувофиқ, ўтган йили Ўзбекистонда газ қазиб олиш ҳажми 2019 йилга нисбатан 10,8 млрд кубометрга ёки 17,8 фоизга, яъни 60,5 млрд дан 49,7 млрд кубометргача камайган.\nПрезидент Шавкат Мирзиёев 16 декабрь кунги видеоселекторда ҳукуматга газ экспорти ҳажмини қисқартириб, ички истеъмолга йўналтириш ҳақида топшириқ берганини маълум қилган. Унга кўра, Ўзбекистон бўйлаб газ таъминотида суткасига 20 миллион метр куб танқислик мавжуд. Президент кунига 7−8 миллион метр куб қўшимча газ аҳоли эҳтиёжи учун йўналтирилишини қайд этган.\nРоссия нашрлари аввалроқ экспорт ҳажми кескин қисқаргани боис Ўзбекистонда газ заҳиралари ортиб қолаётгани ва ички эҳтиёж учун ортиқча табиий газ пайдо бўлгани ҳақида ёзган. Ҳукуматнинг ортиб қолган газни аҳоли эҳтиёжига йўналтиришига ҳозиргача нима тўсқинлик қилгани маълум эмас. Мирзиёев бир ой аввалги чиқишида бунга изоҳ бермаган.\nФарғона водийси вилоятларида кучсиз ер силкиниши кузатилди\nЖорий йилнинг 22 январь куни Тошкент вақти билан 09:02 да Тожикистон-Қирғизистон чегарасида зилзила содир бўлди. Бу ҳақда Ўзбекистон Фавқулодда вазиятлар вазирлигининг Сейсмопрогностик мониторинг республика маркази маълум қилди.\nҚайд этилишича, зилзила маркази жанубий-шарқий йўналиш бўйича пойтахт Тошкентдан 353 километр узоқликда бўлган.\nЕр силкиниши Ўзбекистоннинг Андижон ва Фарғона вилоятларида сезилиб, унинг кучи ҳар икки вилоятда ҳам 2 баллга тенг бўлган.\nМирзиёев Бухорода ўтган йилги табиий офат ортидан амалга оширилган тикланиш ишларини кўздан кечирди\nПрезидент Ш. Мирзиёев 2020 йил 28 апрелида Бухоро вилоятига бориб, Олот ва Қоракўлдаги табиий офатдан зарар кўрган жойларни вертолётда кўздан кечирганди\nЎзбекистон президенти Шавкат Мирзиёев шу йилнинг 21 январь куни Бухоро вилоятига бориб, ўтган йил апрелида юз берган кучли шамол оқибатида зарар кўрган ҳудудларни вертолётда кўздан кечирди.\n2020 йилнинг 28 апрелига ўтар кечаси Бухоро, Навоий, Самарқанд ва Қашқадарёда кучли шамол бўлгани, бунинг оқибатида Бухоро вилоятида 1 одам вафо этгани, камида 41 одам жароҳатлангани ҳақида Озодлик аввал хабар қилган.\nТабиий офат туфайли Бухорода 5200 дан зиёд бинога (4800 таси аҳоли уйи) шикаст етган. Ш. Мирзиёев ҳодисанинг эртасига Бухоро вилоятига бориб, Олот ва Қоракўлни вертолётда айланганди.\nПрезидент матбуот хизмати маълумотига кўра, табиий офат ортидан Олот, Қоракўл, Жондор, Ромитан, Пешку ва Шофиркон туманларида 45 мингта уй, 204 та кўп қаватли турар жой таъмирланган. Мингдан ортиқ ижтимоий соҳа ва тадбиркорлик объектлари, йўллар, электр, газ ва алоқа тармоқлари тикланган.\nОлотга сафари чоғида Шавкат Мирзиёев мазкур туман вакилларидан ташқари Қоракўл, Жондор ва Шофиркор туманлари фаоллари ҳамда маҳалла раислари билан учрашган.\nМБ асосий фоиз ставкасини яна 14 фоиз даражасида ўзгаришсиз қолдирди\nТошкентдаги Марказий банк биноси\nЎзбекистон Марказий банки бошқаруви 2021 йил 21 январида асосий ставкани йиллик 14 фоиз даражасида ўзгаришсиз қолдириш тўғрисида қарор қабул қилди. Бу ҳақда МБ матбуот хизмати маълумот тарқатди.\n“Ушбу қарор инфляция динамикасини янада пасайтириш, иқтисодиётда реал фоиз ставкаларини ижобий даражада сақлаб қолиш, шунингдек, иқтисодий фаолликнинг тикланиши учун қулай шарт-шароитлар яратиб бориш мақсадида қабул қилинди”, дейилган МБ хабарномасида.\nМарказий банк 2021 йилда Ҳукумат билан биргаликда инфляциянинг йил охирига 10 фоиздан паст бўлган оралиқ мақсадли кўрсаткичига эришиш учун барча зарурий чораларни кўриб боришини билдирган.\nЎзбекистон Марказий банки бошқаруви сентябрь ойида асосий ставкани 1 фоизга пасайтириб, йиллик 14 фоиз даражасида белгилаган, октябрь ва декабрь ойларида эса бу кўрсаткични ўзгаришсиз қолдирганди.\nХабарномада айтилишича, МБ ташқи ва ички шароитларни ҳисобга олган ҳолда инфляция хатарлари ва омиллари характерини чуқур ўрганишда давом этади ҳамда инфляциянинг прогноз динамикасидан келиб чиққан ҳолда асосий ставка бўйича тегишли қарорларни қабул қилади.\nМарказий банк бошқарувининг асосий ставкани кўриб чиқиш бўйича галдаги йиғилиши 2021 йилнинг 11 мартига белгиланган.\nХоразмда 21 январь куни ёққан қалин қор айрим туманлар ҳамда вилоят маркази Урганчда электр таъминотида узилишларга сабаб бўлди.\n"Хоразм ҳудудий электр тармоқлари" корхонаси матбуот хизмати маълумотига кўра, тармоқларда юзага келган узилишларни бартараф этиш учун барча ходимлар жалб этилган. Корхона “ҳудудларда рўй берган электр энергиясидаги узилишларни бартараф этиш учун ҳавонинг совуқлиги ва тун яримлаб қолган бўлишига қарамасдан” барча ходимлар ўз вазифаларини “фидойилик билан” бажараётганини билдирган.\nАввалроқ Озодлик 19 январь куни Хоразм вилояти Урганч тумани Чолиш шаҳарчаси аҳолиси газ ва электр тақчиллиги туфайли норозилик билдириб, Чолиш-Урганч трассасини тўсиб қўйгани, норозилар билан учрашган вилояти ҳокими Фарҳод Эрманов шаҳарчада электр энергияси таъминотини яхшилаш учун янги трансформатор ўрнатишга ваъда бергани ҳақида хабар қилган эди.\nАввалроқ “Ўзгидромет” ҳафтанинг иккинчи ярмида Ўзбекистонда ҳаво ҳарорати кескин совиши, кучли қор ёғиши, республика шимолида ҳатто - 15 даражагача тушиб кетиши ҳақида маълум қилган.\nҚашқадарёда вояга етмаган икки фарзандини ўлдириш билан қўрқитиб, ҳақоратлаб, тазйиқ ўтказиб келган фуқаро А.Р. қўлга олинди. Бу ҳақда вилоят прокуратураси матбуот хизмати маълумот тарқатди.\nАввалроқ ижтимоий тармоқларда Қарши шаҳрида ота балоғатга етмаган икки ўғлини уятли сўзлар билан ҳақоратлаб, уларга ўлим билан таҳдид қилаётгани акс этган видео тарқалганди.\nҚайд этилишича, 21 январь куни Қашқадарё вилоят прокурори Э.Тожиев бу икки болакайни бувиси ҳамроҳлигида вилоят прокуратурасига таклиф қилиб, мутасадди ташкилот вакиллари иштирокида улар билан суҳбат ўтказган. Суҳбат асносида болалар отаси томонидан муттасил қийнаб, уриб, ҳақоратлаб келингани аниқланган.\n“Мазкур ҳолат юзасидан шу куннинг ўзида ЖКнинг 110-моддаси 2-қисми “а” банди билан жиноят иши қўзғатилиб, А.Р. қамоққа олинди”, дейилган хабарномада.\nВилоят прокуратураси масъуллари вояга етмаган шахслар ижтимоий ҳимояга олиниб, тергов ҳаракатлари юзасидан назорат ўрнатилганини қўшимча қилганлар.\nЎзбекистоннинг расмий халқаро захиралари ҳажми ўтган йил декабридан бери 2 миллиард долларга ошган.\nМарказий банк қайдича, 2021 йил 1 январидаги ҳолатга кўра, мамлакатнинг расмий захира активлари 34 миллиард 904 миллион АҚШ долларига тенг бўлган. 2020 йил 1 декабрь ҳолатига кўра, мазкур кўрсаткич 32 миллиард 892 миллион 800 минг долларни ташкил этганди.\nЗахираларнинг 20 миллиард 216 миллион 700 минг доллари олтин шаклида, 14 миллиард 303 миллион 900 минг доллари эса хорижий валюта ва депозитлар шаклида сақланмоқда.\nАввалроқ Озодлик Ўзбекистон жорий йилнинг январь-август ойлари оралиғида рекорд даражада – 5 миллиард 800 миллион долларлик олтин сотгани ҳақида хабар қилган эди. Газета.уз маълумотига кўра, Ўзбекистон куздан бери захирадаги олтинларни сотишни тўхтатган.\nОлтин-валюта захираси ҳар бир мамлакатнинг “қора кун”га асралган мулки бўлиб ҳисобланади.\nАҚШнинг 46-президенти Жо Байден Оқ уйда, 2021 йил 20 январи\nЎзбекистон президенти Шавкат Мирзиёев АҚШ президенти Жозеф Байденга унинг давлат раҳбари лавозимига киришгани муносабати билан табрик йўллади. Бу ҳақда президент матбуот хизмати 21 январь куни маълумот тарқатди.\nЖо Байден шу йил 20 январида Вашингтондаги Капитолий биносида қасамёдга келтирилгани ҳақида Озодлик аввал хабар қилган.\nЎтган йилнинг 3 ноябрь куни ўтказилган АҚШ президенти сайловида демократлар номзоди Байден 51 та штат Сайловчилар коллегиялари ихтиёридаги 538 овоздан 306 тасини олган. Сайловдан бир неча кун ўтиб, аниқроғи, 8 ноябрга келиб Жо Байденни Ғарб мамлакатларининг кўплаб лидерлари, улар орасида Ўзбекистонга қўшни бўлган Қозоғистоннинг президенти Қасим-Жомарт Тоқаев ҳам қутлаган.\nБайденнинг ғалабаси 14 декабрь куни сайловчилар коллегияси томонидан тасдиқланганидан ортидан унга ҳатто Россия президент Владимир Путин ҳам табрик телеграммаси йўллаган.\nБироқ Ш. Мирзиёев на ноябрь ойида, на декабрь ойида, на-да Байденнинг ғалабаси АҚШ Конгресси томонидан тасдиқланган 6 январдан кейин ҳам уни билан табрикламаган эди.\nЎзбекистон президентининг Байденни лавозимга киришгунича нима учун табрикламагани сабаби маълум эмас. АҚШ президенти сайлови ўтганига бир ой тўлган кунда Озодликнинг “Ўзбекистон шу кунгача ҳам Байденни табрикламагани нима билан изоҳланади?” деган саволига Ўзбекистон Ташқи ишлар вазирлиги матбуот хизмати вакили Мирзоҳид Эшонқулов: “Изоҳ йўқ”, деб жавоб берган.\nЎзбекистонда Сардобадаги тошқинда талофат кўрган масжидларни қайта қуриш учун Telegram’да хайрия гуруҳи очиб, йиғилган маблағни Сурияга жўнатиш билан шуғулланган гуруҳ қўлга олинган. Бу ҳақда Сирдарё вилояти ИИБ ахборот хизмати маълум қилди.\nТартиб посбонлари иддаосича, 21 январь куни Сирдарё вилояти бўйича ДХХ бошқармаси ҳамда вилоят ИИБ ходимлари ҳамкорлигида ўтказилган тезкор тадбир чоғида Сирдарё вилоятида “жиходчилар” экстремистик оқимининг яширин гуруҳи фаолиятига чек қўйилган.\nХабарномада мазкур гуруҳнинг икки етакчиси Россия ишлаш давомида радикал гуруҳлар таъсирига тушиб қолгани, Ўзбекистонга қайтиб келганларидан кейин эса экстемистик ғояларни тарғиб қилиб юрганлари айтилган. Шунингдек, улар Суриядаги тўқнашувларда иштирок этувчи террорчи гуруҳларни молиялаштириш билан шуғулланганликда гумонланмоқда.\n“Қўлга олинганлардан баъзилари карантин чекловлари бекор қилингач, Сурияга чиқиб кетишни режалаштириш мақсадида ушбу мамлакат ҳудудидаги маслакдошлари билан алоқада бўлиб келганлар”, дейилган хабарномада.\nҲозирда гуруҳнинг барча аъзолари қўлга олинган, улар устидан қўзғатилган жиноят иши доирасида тергов-суриштирув ишлари олиб борилмоқда.\nҲар бир беморга ордер асосида даволаниш учун бюджетдан маблағ ажратилади.\nТошкентда аҳолининг имтиёзга эга бўлмаган қатлами -18 ёшдан 60 ёшгача бўлган эркаклар ва 18 ёшдан 55 ёшгача бўлган аёллар бундан буён давлат бюджети ҳисобидан даволаниш учун бериладиган йўлланма (ордер)лар асосида касалхоналарга қабул қилинади.\nСоғлиқни сақлаш вазирлигининг билдиришича, бу борада Тошкент шаҳар соғлиқни сақлаш бош бошқармаси қарор қабул қилган. Қарорга асосан, пойтахтдаги 11 та шаҳар кўп тармоқли марказий поликлиникалари ва 64 та оилавий поликлиника шифокорлари режали равишда стационар даволанишга муҳтож шахсларга ордер беради.\nСоғлиқни сақлаш вазири ўринбосари, Тошкент шаҳар соғлиқни сақлаш бош бошқармаси бошлиғи Анвар Алимовнинг маълум қилишича, ордер асосида шу кунгача имтиёзга эга бўлмаган 60 минг нафардан ортиқ фуқаро йил давомида бюджет маблағлари ҳисобидан кафолатланган режали стационар даволанишга жўнатилади.\nРасман билдирилишича, касалхонага ордер асосида ётқизилган ҳар бир бемор учун 2,5-3 миллион сўмдан маблағ ажратилади.\nСоғлиқни сақлаш вазирлигининг таъкидлашича, бунга қадар республика тасарруфидаги тиббиёт муассасалари (клиник шифохоналар ва илмий-амалий тиббиёт марказлари) ҳамда шаҳар клиник шифохоналари томонидан фақатгина имтиёзга эга бўлган аҳоли қатламига, яъни ёши 60дан ошган эркакларга ва 55дан ошган аёлларга бепул тиббий хизмат кўрсатиб келинган эди.\nХабарда айтилишича, “давлат томонидан ажратиб берилган ерни ноқонуний сотишга ҳаракат қилган" тадбирокр ушланган.\nТошкент вилоятининг Қибрай туманида боғдорчилик ва яйлов учун 460 гектар ерни ажратиб бериш эвазига 3,7 миллион доллар сўраган шахс Давлат хавфсизлик хизмати ва Бош прокуратуранинг иқтисодий жиноятларга қарши кураш департаменти ўтказган қўшма амалиёт пайтида қўлга олинди.\nМаҳаллий матбуотнинг ДХХ ва Бош прокуратурага таяниб хабар беришича, тадбиркор бунга қадар ер ажратиб берилишини илтимос қилиб қатор давлат органларига мурожаат қилган. Аммо унинг илтимоси қаноатлантирилмаган.\nБундан хабар топган Asiyan Milk Best ширкати раҳбари Қ.Т., тадбиркордан Қуйи Чирчиқ туманидаги 360 гектар суғориладиган ерни ва ҳозирда норасмий фойдаланиб келаётган туман захирасидаги 100 гектар ерни унинг номига ўтказиб беришини айтиб, эвазига 3,7 миллион АҚШ доллари сўраган.\nХабарда айтилишича, бу ҳолат “давлат томонидан ажратиб берилган ерни ноқонуний сотиш” сифатида кўрилади.\nҚ.Т., ерни расмийлаштириб бериш учун 3,7 миллион доллардан ташқари яна Қуйи Чирчиқ тумани ҳокимлигидаги мансабдор шахсга пора сифатида 20 минг доллар берилиши шартлигини айтган.\nРасман билдирилишича, Қ.Т., тадбиркордан жами 3 миллион 720 минг доллар олаётган пайтда қўлга тушган. Унга нисбатан Жиноят кодексининг 168 -ва 211-моддалари (фирибгарлик, пора бериш) асосида жиноят иши қўзғатилган.\nПрезидент Бухоро вилоятига жўнаб кетди\nПрезидент Шавкат Мирзиёев 21 январь куни Бухоро вилоятига жўнаб кетди.\nПрезидент матбуот хизматининг билдиришича, сафар ҳудудлар ривожи, аҳоли ҳаёти билан яқиндан танишиш мақсадида амалга оширилмоқда.\n"Сафар давомида агросаноат, тўқимачилик, ахборот технологиялари, тиббиёт соҳаларидаги корхоналар, шаҳар ва туманлардаги бунёдкорлик ишларини кўздан кечириш режалаштирилган",-дейилади хабарда.\nЯнги қонун кучга кирди. Ишсизлик нафақаси бир йилда фақат 26 ҳафта берилади\nИшсиз қолганларга меҳнатга ҳақ тўлашнинг энг кам миқдоридан оз бўлмаган миқдорда ишсизлик нафақаси тўланади.\nАдлия вазирлигининг маълум қилишича, 21 январдан бошлаб “Аҳоли бандлиги тўғрисида”ги қонун кучга кирди.\nМазкур қонунга асосан ишсизлик нафақаси 12 ойлик давр ичида кўпи билан 26 ҳафта давомида тўланади.\nҚонунда белгиланишича, ишдан ва иш ҳақидан сўнгги 12 ойлик давр ичида маҳрум бўлган шахсларга аввалги иш жойидаги ўртача ойлик иш ҳақининг 50 фоизи миқдорида, лекин меҳнатга ҳақ тўлашнинг энг кам миқдори – 679 330 сўмдан оз бўлмаган миқдорда ишсизлик нафақаси тўланади.\n1 йилдан ортиқ ишсиз юрган, аммо меҳнат фаолиятини қайта бошлашга ҳаракат қилаётган шахсларга меҳнатга ҳақ тўлашнинг 1 баравари миқдорида, илгари ишламаган, биринчи марта иш қидираётган шахсларга эса меҳнатга ҳақ тўлашнинг камида 75 фоизи миқдорида нафақа ажратилади.\nЎсмир қизни зўрлаганлардан бири ўлик ҳолда топилди. Зўрланган қиз йўқолди\nСамарқанд вилояти Каттақўрғон туманида 16 ёшли қизни зўрлаганлардан бири 13 январь куни ўз уйида ўлик ҳолда топилди. Зўрлангани айтилаётган қиз эса бедарак йўқолди. Бу ҳақда Самарқанд вилоят прокуратураси 20 январда маълум қилди.\nБилдирилишича, 2 январь куни 2004 йилда туғилган П.Э., Каттақўрғон туман ИИБга И.С., уни “Чинобод” маҳалласига олиб бориб зўрлагани, шундан сўнг С.Р., исмли фуқаро ҳам “Сув омбори” ҳудудига олиб бориб, зўрлик билан жинсий алоқа қилгани ҳақида ариза ёзган.\n“Ишда тўпланган далилларга асосан Ўзбекистон Республикаси ЖКнинг 118-моддаси 1-қисми билан жиноят иши қўзғатилиб, ҳозирда жиноят иши юзасидан ҳудудий тегишлилиги бўйича Каттақўрғон шаҳар ИИБ ҳузуридаги ТБ (тергов бошқармаси) томонидан дастлабки тергов ҳаракатлари олиб борилмоқда”,-дейилади расмий билдирувда.\nПрокуратуранинг билдиришича, вояга етмаган қизни зўрлаганлардан бири С.Р.,13 январь куни ўзининг Каттақўрғон туман “Саройқўрғон” маҳалласида жойлашган уйида ўлган ҳолда топилган. Унинг ўлим сабаблари текширилмоқда.\n14 январь куни эса Каттақўрғон шаҳар прокуратурасига зўрланган қизнинг ота-онаси мурожаат қилган. Уларнинг билдиришича, П.Э., 10 январь куни уйидан чиқиб кетган ва бедарак йўқолган.\n“Мазкур ҳолат юзасидан Каттақўрғон шаҳар прокуратураси томонидан терговга қадар текшириш ҳаракатлари олиб борилмоқда”,-дейилади хабарда.\nЎзбекистонда 2020 йили банклар орқали нақд пул айланмаси ҳажми 360 триллион 100 миллиард сўмни ташкил этган, бу кўрсаткич 2019 йилга нисбатан 25,4 фоизга кўпдир. Бу ҳақда Марказий банк томонидан 20 январь куни эълон қилинган “Нақд пул муомаласи бўйича қисқача шарҳ”да айтилган.\nМБ қайдича, ўтган йили банклар кассаларига нақд пул тушумлари 179 триллион 900 миллиард сўмни, чиқим қилинган нақд пуллар эса 180 триллион 200 миллиард сўмни ташкил этган.\nШарҳда коронавирус пандемияси шароитида банклар кассаларига нақд пул тушумларида йилнинг II чорагида сезиларли пасайиш кузатилгани, бу вақтда тушумларнинг I чоракка нисбатан 26 фоизга камайгани, карантин талабларининг юмшатилиши ортидан иқтисодий фаолликнинг ортиши натижасида IV чоракда II чоракка нисбатан 76 фоизга кўпайгани билдирилган.\nМарказий банк ҳисоботида муомаладаги нақд пуллар таркибида асосан йирик номиналдаги банкнотлар салмоғининг ошиши ҳисобига банкнотлар умумий сони сезиларли даражада камайганига эътибор қаратган.\nЖумладан, 2020 йил давомида муомалага чиқарилган нақд пуллар таркибида уларнинг сўмдаги миқдори бўйича 100 000 сўмлик банкнотлар улуши 12,5 фоиздан 27,3 фоизга етган бўлса, 50 000 сўмликнинг улуши 40,1 фоиздан 38,8 фоизга, 10 000 сўмликнинг улуши 20,3 фоиздан 15,7 фоизга, 5000 сўмлик улуши 22,6 фоиздан 16,1 фоизга, 1000 сўмгача бўлган банкнотлар улуши эса 4,5 фоиздан 2,1 фоизга тушган.\n"Янги Ангрен" ИЭС\n“Янги Ангрен” иссиқлик электр станциясининг профилактика чораларини кўриш учун тўхтатилган 5-энергия блокида 20 январь куни соат 11:42 да чанг-кўмирли ҳаво аралашмасининг чақнаши содир бўлган.\nБу ҳақда маълумот тарқатган Фавқулодда вазиятлар вазирлигига кўра, ҳодиса чоғида уч киши олинган жароҳат сабабли вафот этган, яна уч киши турли даражада куйиш тан жароҳатини олган.\n“Вафот этган ва жароҳат олганлар 5-энергия блокида профилактика ишларини олиб бораётган хизмат кўрсатиш ходимлари бўлган”, дейилган хабарномада.\nФВВ ўз ходимлари воқеа жойида портлаш оқибатларини бартараф этиш ишларини олиб бораётгани, чақнашнинг келиб чиқиш сабаблари бўйича суриштирув ишлари бошланганини билдирган.\nВазирлик қайдича, ҳодиса натижасида “Янги Ангрен” ИЭС инфратузилмаси ва технологик ускуналарига шикаст етмаган.\nБу орада Бош прокуратура матбуот хизмати ИЭСдаги ҳодиса юзасидан Ангрен шаҳар прокуратураси томонидан терговга қадар текширув ҳаракатлари олиб борилаётганини маълум қилди.\nИкки ҳафта муқаддам Таллимаржон иссиқлик электр станциясидаги ҳар бирининг қуввати 450 МВт бўлган иккита энергоблок тўхтагани, бунинг оқибатида Қашқадарё вилоятининг қатор туманларида сув ва электр энергияси таъминоти тўхтаб қолгани ҳақида Озодлик аввалроқ хабар қилганди.\nЕТТБ пандемия даврида Ўзбекистонга ярим миллиард доллардан кўпроқ қарз берган\nЕвропа тикланиш ва тараққиёт банки (ЕТТБ) 2020 йилда Ўзбекистонга 521 миллион доллар миқдорида қарз берган.\nБанк маълумотига кўра, маблағлар Ўзбекистонда банк сектори, кичик ва ўрта корхоналар, инфратузилмани модернизация қилиш ҳамда қайта тикланадиган энергия манбалари ривожига кўмаклашишга қаратилган 18 та лойиҳага йўналтирилган.\nХусусан, 220 миллион доллар миқдоридаги савдо-сотиқни молиялаштириш пакети Ўзбекистон Миллий банки, “Асака” банк, “Ипотека” банк ва Ўзсаноатқурилиш банкка тақдим этилган. Бу ўзбекистонлик экспортчи ва импортчиларга савдо-сотиқ ва мол етказиб беришда оғир бозор шартлари туфайли юзага келган узилишларни юмшатишда ёрдам берган. Хусусий кредитор бўлган “Ипак йўли” банки ҳам ЕТТБдан 5 миллион АҚШ доллари олган.\nЎзбекистонда ЯИМнинг 50 фоизини ташкил қилган ва ишчиларнинг 80 фоизини банд қилган кичик ва ўрта корхоналарга кредитлар ажратиш учун ЕТТБ “Асака” банк, Ипотека банк, “Ипак йўли” банк ва “Давр” банк қарийб 100 миллион доллар, Ўзсаноатқурилиш банкка эса 40 миллион доллар ажратган.\n“Аёллар Марказий Осиё бизнесида” лойиҳаси доирасида халқаро Европа тикланиш ва тараққиёт банки “Ипотека” банк ва “Давр” банкка 12 миллион доллар миқдорида кредит берган.\nЎзбекистоннинг яшил энергетикага ўтишини дастаклаш мақсадида ЕТТБ Навоий вилоятида 100 МВт қувватга эга бўлган қуёш электр станцияси қурилишига кредит ажратган.\nБундан ташқари, банк Сурхондарё вилоятида сув таъминоти ва электр таъминоти инфратузилмасини янгилаш учун 150 миллион доллар миқдорида қарз ажратган.\nЕТТБ хусусий тармоқ лойиҳалари учун ҳам 55 миллион доллардан кўпроқ маблағ берган. Хусусан, Korzinka тармоғи учун ажратилган 40 миллион доллар, ўғит ишлаб чиқарувчи Indorama Kokand учун ажратилган 12,5 миллион доллар, тиббий анжомлари ишлаб чиқаридан “Healthline” учун ажратилган 2,8 миллион доллар шулар жумласидандир.\nЎзгидромет ҳафта охирига бориб ҳаво ҳарорати -15 даражага совиши мумкинлигидан огоҳлантирди\nЖорий йилнинг 22-23 январь кунлари Ўзбекистон шимолида ҳаво ҳарорати кечалари -12 -15 даражагача, кундуз кунлари эса -5 -8 даражагача совийди.\nЎзгидромет матбуот хизмати маълумотига кўра, бу кунлари ўртача кеча-кундузлик ҳаво ҳарорати меъёрдан 8-10 даражага паст бўлади.\nТашкилот ҳарорат пасайишига Ўзбекистон ҳудудига ғарбий Қозоғистон орқали Россияда шаклланган совуқ ва нам ҳаво массалари кириб келиши сабаб бўлишини билдирган.\nҚайд этилишича, ҳафтанинг иккинчи ярмида республика бўйлаб ёғингарчилик кутилади,баъзи жойларда кучли қор ёғади, йўллар музлаши мумкин.\nБу йил Ўзбекистонда совуқ кунлар одатдагидан эртароқ ва шиддатлироқ бошлангани кузатилди. Хусусан, ўтган йилнинг ноябрь ойи ўрталаридан ҳарорат -15 даражагача пасайиб, мамлакат ҳудудида совуқ оқим узоқ вақт ҳукм сурди. Бу ҳолат қишга тайёргарлиги яхши бўлмаган республика бўйлаб энергетик коллапс юзага келишига сабаб бўлди.\nФИФА ҳаками Шерзод Қосимов келишилган ўйиндаги иштироки учун футболдан четлатилди\nЎзбек футбол жамоаси.\nЎзбекистон футбол ассоциацияси -ЎФА ҳакам Шерзод Қосимовни келишилган ўйинлардаги иштироки учун уч йил муддатга футболдан четлатди.\nШерзод Қосимов Жаҳон футбол федерацияси - ФИФА ва Осиё футбол конфедерацияси - ОФК ҳаками ҳисобланади.\nЎФА баёнотида қайд этилишича, “футбол ўйинларида учрашувга ёки унинг натижасига таъсир ўтказиш мақсадида келишувларда қатнашган футбол ҳакамларини аниқлаш бўйича” амалий ишлар давом этмоқда.\nМана шу ҳаракат доирасида 19 январда ЎФА Этика қўмитасининг навбатдаги йиғилишида Шерзод Қосимов бўйича аниқланган ҳолатлар кўриб чиқилди.\n“Қўмита томонидан Ш.Қосимов ЎФА интизом кодексининг 5.44. бандига асосан бир қатор футбол учрашувларида учрашувга ёки унинг натижасига таъсир ўтказиш мақсадида келишувларда қатнашгани учун 3 (уч) йил муддатга футбол билан боғлиқ ҳар қандай фаолиятдан четлаштириш хусусидаги қарор қабул қилинди”,-дейилади расмий баёнотда.\nМазкур қарор ЎФА томонидан расмий тарзда эълон қилинган кундан бошлаб кучга кирди.\nМирзиëев “фахримиз” деб атаган буюк рассом Усто Мўминнинг Тошкентдаги қабри ташландиқ аҳволда


Тезкор гуруҳ: “Қуруқ гап кўп бўлади”\n"Тезкор гуруҳ" вакилларининг тахмин қилишларича, "2009 йили меҳнат мигрантларининг ватанга қайтиши республикадаги вазият барқарорлигига путур етказувчи омиллардан бири бўлади".\nЎзбекистонда фаолият олиб бораётган "Қийноқларнинг олдини олиш тезкор гуруҳи" 2009 йилда мамлакат ижтимоий-иқтисодий-сиёсий ҳаётида кутилиши мумкин бўлган ўзгаришлардан баҳс этмиш ҳужжат эълон қилди.\n"Қийноқларнинг олдини олиш тезкор гуруҳи" коалицияси 16 январь куни эълон қилган ҳужжат "Ўзбекистон фуқаролик жамиятида 2009 йили юз бериши мумкин бўлган ўзгаришлар прогнози" деб аталади.\nДеярли 3 қоғозга жо бўлган мазкур ҳужжатда қилинган башоратлардан оддий ўзбекистонликнинг кундалик турмушига яқин бўлган жиҳатлари юзасидан баъзи саволларимизни коалиция мувофиқлаштирувчиси, фарғоналик инсон ҳуқуқлари ҳимоячиси Абдусалом Эргашевга бердик.\nОзодлик: Сизлар: “2009 йили меҳнат муҳожирларининг Ўзбекистонга қайтиши мамлакатдаги вазият барқарорлигига раҳна солувчи омиллардан бири бўлади”, деб ёзгансизлар. Шу масалага изоҳ бериб ўтсангиз.\nАбдусалом Эргашев: Биринчидан, дунёдаги иқтисодий инқироз Россия Федерациясига, Қозоғистон Республикасига ҳам таъсир қилмай қолмади. Шунинг учун бу мамлакатларда қурилиш ҳажми жуда қисқариб кетди.\nБунинг устига, Россияда Путин даврида ҳам, Медведев даврида ҳам, хориждан келган, айниқса, Марказий Осиёдан бораётган меҳнат мигрантларига миллатчилик руҳидаги муносабат давлат сиёсатига айланганидан кейин ўзбекистонлик муҳожирлар учун хавф кучайди.\nШу кунда ҳам Россия ва Қозоғистондан самолётларда 200 рақамли юклар (муҳожирлар жасадлари солинган қутилар – таҳр.) кўплаб келаяпти. Шу ҳолатлар меҳнат мигрантларининг Россия ва Қозоғистондан қайтишга мажбур қилаяпти.\nЎтган йилларга қараганда бу йил жуда кўп меҳнат муҳожирлари уйларига қайтиб келдилар...\nОзодлик: Сизлар: “Бу вазиятни янада ёмошлашишига сабаб бўлган омиллардан бири давлат кўраётган чораларнинг чалалиги”, деб ёзаяпсизлар. Демак, давлат қандайдир чоралар кўраяпти. Ўша чоралар (чала бўлса ҳам) нималардан иборат?\nАбдусалом Эргашев: Масалан, меҳнат мигрантлари тўғрисидаги мукаммал қонуннинг йўқлиги, ундан ташқари, ўзбекистон фуқароларнинг ўзга мамлакатлардаги хавфсизлиги, уларнинг мақоми бўйича чоралар йўқлиги, бор бўлса ҳам, чалалиги – биз ана шуларни эътиборда тутганмиз.\nОзодлик: Яна бир бандда: “2009 йилда Ўзбекистон ҳукумати халқаро террорчилик ва диний экстремизм масалаларига озроқ эътибор беради”, деб ёзгансизлар. Оддий одамлар буни “демак, бу йил ваҳҳобий ва ҳизбчи деган айбловлар билан қама-қамалар камаяр экан” қабилида тушиниши мумкин. Шундоқми?\nАбдусалом Эргашев: Шунга яқин. Чунки Америка Қўшма Штатлари маъмурияти алмашди. Бугун-эрта қасамёдга келтириладиган Обама маъмурияти террорчиликка қарши кураш ниқоби остида АҚШ олиб бораётган тадбирларни қайта кўриб чиқишга ваъда бераяпти.\nКуни кеча Буюк Британия ташқи ишлар вазири ҳам мамлакатда террорчиликка қарши кураш нотўғри талқин қилиниб, террорчиликка қарши уруш фойда ўрнига жаҳонга жуда катта зарар етказганини айтиб ўтди.\nШундан келиб чиққан ҳолда, бошқа давлатлар ҳам АҚШ ва Европадаги йирик давлатлар сиёсатига қараб ўз сиёсатларини мувофиқлаштиришга мажбур бўладилар...\nАбдусалом Эргашев билан суҳбатимиз мавзуи бўлмиш ҳужжат - "Ўзбекистон фуқаролик жамиятида 2009 йили юз бериши мумкин бўлган ўзгаришлар прогнози"да республика ижтимоий-сиёсий ҳаётининг бошқа соҳалари юзасидан ҳам фикрлар билдирилган.\nПрогноз муаллифларининг хулоса қилишларича, 2009 йили Ўзбекистонда юз берадиган ўзгаришлар сўнгги йилларда бўлганидек, декларатив характерга эга бўлади, яъни ишдан кўра қуруқ гап кўп бўлади.\nЭслатиб ўтамиз, Ўзбекистонда фаолият юритаётган "Қийноқларнинг олдини олиш тезкор гуруҳи" ўз сафига "Ўзбекистонлик ёшларнинг "Веритас" инсон инсон ҳуқуқлари ташкилоти", "Ўзбекистон инсон ҳуқуқлари мустақил ташкилоти" Фарғона вилоят бўлими, Бухородаги Ҳуқуқий маслаҳат маркази каби жами 8 та нодавлат ташкилотини бирлаштирган коалициядир.


ҒОЯВИЙ ХУРУЖЛАРДАН ОГОҲ БЎЛАЙЛИК! — XOJA BUXORIY O'RTA MAXSUS BILIM YURTI\nҒОЯВИЙ ХУРУЖЛАРДАН ОГОҲ БЎЛАЙЛИК!\nДин инсонлар ҳаётида доимо муҳим ўрин тутиб келган. Унинг яратувчилик ва бунёдкорлик, уюштирувчилик ва йўналтирувчилик салоҳияти ҳамиша жамият ривожи, инсон камолотига хизмат қилган. Айни пайтда, инсониятнинг кўп асрлик тарихи диндан ниқоб сифатида фойдаланиш, ундаги ғояларни вайронкорлик руҳида талқин этиш одамлар бошига кўплаб кулфатлар келтирганини кўрсатади. Афсуски, бугунги кунда ҳам биз мана шундай жараёнларга гувоҳ бўлмоқдамиз. Жаҳоннинг турли нуқталарида рўй бераётган террорчилик хатти-ҳаракатлари, қонли тўқнашувлар, халқимиз, аввало, ўсиб келаётган ёш авлодда мутаассиблик, ўзаро низо, урушларнинг мудҳиш ва вайронкор оқибатлари ҳақида тизимли тасаввур ҳосил қилиш, юртимиз аҳолиси, хусусан, ёшлар ва аёллар онгини заҳарлашга уринаётган кучларга алданиб қолмаслик мақсадида ғоявий иммунитетни ошириш ва жойларда кучайтирилган маънавий-маърифий тарғибот-ташвиқот ишларини олиб боришни долзарб вазифа қилиб қўймоқда.\nЮртимизда амалга оширилаётган кенг кўламдаги ислоҳотлар, халқимизнинг тўқ ва фаровон яшаётганликлари, яратиб берилган имтиёз ва эркинликлар, энг асосийси, тинч хаётимиз ана шу халқаро террористик ва экстремистик ташкилотлар ва уларнинг маънавий раҳнамоларига тинчини бузмоқда. Шу боисдан улар зўр бериб, ўз ғаразли мақсадлари – ғояларини ёйишга, миллат бирлиги, юрт тинчлигига раҳна солишга уринишмоқда.\nЭкстремистик гуруҳларнинг бош мақсади – «халифалик» ёки «ислом амирлиги» тузиш шиори остида хокимиятни эгаллашдир. Ушбу мақсадга эришиш йўлида ҳеч қандай қабиҳликдан қайтишмайди. Аввало, аҳолига ҳанафийлик мазҳабига зид мутаассиб ғояларни сингдириш, ижтимоий – сиёсий вазиятни беқарорлаштириш, ҳукуматга тазйиқ ўтказиш, аҳоли орасида қўрқув, поракандалик, давлатга нисбатан ишончсизлик кайфиятини шакиллантириш ҳамда Республика раҳбарияти томонидан дин соҳасида олиб борилаётган сиёсатни обрўсизлантириш каби оралиқ мақсадларига бўйсиндирилган фаолият олиб боришга ҳаракат қилишади. Уларнинг асосий фаолият услублари экстремистик руҳдаги адабиётлар, видео ва аудио тасмаларни тарқатиш, яширин гуруҳлар тузиш, ўз аъзоларини давлат тизилмаларига киритишга интилиш, мавжуд ижтимоий – сиёсий воқеаликни кескин қоралаш, давлат ва диний идора вакилликларини обрўсизлантириш ҳамда шу билан бирга террористик ҳаракатларни ўтказишдан иборат.\nДин ниқоби остида ғоявий хуруж қилаётган кучлар бор экан, киши хавотирга тушмай қолмайди, албатта. Бунда биринчи навбатда юртимизда қарор топган тинчлик ва хотиржамликни ҳар қандай ғоялардан муҳофаза қилишни тушунамиз. Зеро, Бош Қомусимизда “Ўзбекистон Республикасини ҳимоя қилиш – Ўзбекистон Республикаси ҳар бир фуқаросининг бурчидир”, деб белгилаб қўйилган (52-модда). Биринчи Президентимиз айтганидек: “Тинчлик ва осойишталикни асраб-авайлаш, ҳимоя қилиш фақат муайян соҳалар ходимларининг вазифаси, деганлар қаттиқ янглишади. Бу йўлда барчамиз, бутун халқимиз янада жипс бўлиб, ҳамжиҳатликда ҳаракат қилишимиз керак”.\nҲақиқатан, тинчлик учун ҳаракат қилиш – сарҳад остонасида сергак туришдангина иборат эмас. Қолаверса, бугунги глобаллашув жараёнида ахборот хуружи асосий қуролга айланиб қолди. Шундан келиб чиқадиган бўлсак, огоҳлик ва ҳушёрлик ҳар қандай хуружларга қарши тура оладиган воситадир. Шу сабабли, аввало, ёшларни бундай таҳдидларга нисбатан муросасиз бўлишга тайёрлаш зарур. Бунинг учун уларга ақидапарастлик, маҳдудликнинг аянчли оқибатлари ҳақида мунтазам тушунчалар бериб бориш керак.\nАзалдан маълумки, бепарво, лоқайд одам душмандан хавфлироқдир. Душманнинг кимлиги, асл қиёфаси аввалдан маълум бўлади. Бироқ лоқайд ва бепарво одамнинг мақсадини бирданига билиб бўлмайди.\n“Тажрибамда кўрилганким, азми қатъий, тадбиркор, ҳушёр, мард ва шижоатли бир киши мингта тадбирсиз, лоқайд кишидан яхшироқдир”, деган буюк Амир Темур. Абдураҳмон Жомий лафзига кўра: “Бепарволик минг турли ситамларнинг сабабчисидир”.\nТинчликнинг қадрига етиб, шукрини адо этиш ҳам барқарорликка қўшилган ҳисса аслида. Чунки ношукрлик жамиятда илдиз отиб кетиш хавфи катта бўлган таҳдиддир. Бундай инсонларни динимиз ҳам қоралайди: Пайғамбаримиз (соллаллоҳу алайҳи ва саллам) буюради: “Аллоҳнинг инсонларга аталган бир талай неъматлари бор. Инсонлар бир-бирларининг эҳтиёжларини таъмин этган ва бир-бирларининг дардларини аритган ва аритаётган вақтларда бу неъматларни уларга беришда давом этади. Бир-бирларини севмай, бир-бирини чалиб йиқитишга ўта бошлаган вақтларда уларга бераётган неъматларини тўхтатиб, бошқа аҳил қавмларга беради”.\nЎзини шу муқаддас Ватаннинг фаровонлиги учун дахлдор деб биладиган ҳар бир киши тинчликнинг моҳиятини нафақат англаши, балки муносиб ҳиссасини қўшиши зарур. Албатта, фаровон кунларимизнинг қадрига етиш, асраб-авайлаш зиммамиздаги улкан масъулиятдир.\nХожа Бухорий ўрта махсус\nPrevious Ҳушёр мўмин бепарво мўминдан афзалдир\nNext ЁМОНЛИКЛАР ОНАСИ


24 октябр 2021, Тошкент вақти: 05:50\nШавкат Мирзиёев Фориш туманида.\nПрезидент Шавкат Мирзиёев 30 январь куни Жиззах вилояти Фориш туманида атом электр станциясини қуриш учун муҳандислик тадқиқотлари олиб борилаётган майдонлардан бирини кўздан кечирди. Бу ҳақда президент матбуот хизмати хабар берди.\n«Бизнинг атом станциямиз бошқалардан ҳам яхши, сифатли ва хавфсиз бўлиши керак», — деди Шавкат Мирзиёев.\nАтом электр станциясининг ишга туширилиши натижасида катта миқдорда табиий газ иқтисод қилинади, атмосферага карбонад ангидрид чиқарилиши йилига 14 миллион тоннагача, азот оксидлари чиқарилиши 36 минг тоннага камаяди.


ТУШДА МУШУК КЎРСА — СИЗНИ НИМА КУТИШИНИ БИЛАСИЗМИ ТУШ ТАБИРИ - Jinsiy hayot 18+\nAuthor Jinsiy Reading 3 min Views 36 Published by 15.07.2019\nМушуклар уй ҳайвонлари ва кўпчилик уларни хуш кўришига қарамасдан, тушга мушук кирса — бу алдов, хиёнат ва сотқинлик белгисидир. Агар бу ҳайвонни кўрсангиз, атрофингиздагиларга ҳушёр бўлинг. Еҳтимол, ўзини сизнинг дўстингиз қилиб кўрсатаётган одам яқинда сизнинг обрўингизга путур йетказиш учун асл қиёфасини намойиш етади.\nТушда мушук кўрса — кўз ёшлар тўкилиши, хиёнатдан дарак; қора мушук — очиқ душман; оқ кушук — хоин дўст, кичик ўғрилик қилиш; тирнаса — касаллик; мушкни силаш — шахсий ҳаётда хатоларга йўл қўйиш; мушукка овқат бериш, уни боқиш — сотқинлик жабрланувчиси бўлиш.\nМушук — ёвуз кучлар, жодугарлар, уйдаги шинамлик, муқаддас нарсалар, омад белгилари ҳисобланади. Уйнинг остонасида шердек келадиган катталликдаги мушук ётганини кўриш — бу туш фаровонлик ҳайвонларга нисбатан ўйланган сиёсатга боғлиқ еканлигини англатади. Кўзлари қизил бўлган қора мушукни кўриш — бу туш қон тўкилишига олиб келадиган ёвуз ниятларни кўрсатади.\nАёл киши тушда ажиб, пахмоқ оқ мушукча кўрса — бу жуда айёрлик билан унинг учун тайёрланган тузоққа тушиши мумкинлигидан дарак беради, лекин аёлнинг теран фикрлаши ва мантиқий ўйлаши уни бу балодан қутқариб қолиши мумкин. Агар мушук болалари кир ва озғин бўлса, аёл бировнинг ёмон нияти туфайли катта ютуқларга еришаман деб кўзлари кўр бўлиб, уларнинг қурбонига айланади.\nМушукчалар — сизни таъқиб қилаётган кичик муаммо ва ташвишлар рамзидир, агар сиз уларни ҳайдаб юборган бўлсангиз, демак муаммолар сизни тарк етади. Мушук ўлдирса ҳам ташвиш ва муаммолар бартараф бўлишидан. Шунингдек, мушук боласи кўрса — бу ёқимсиз кутилмаган ҳодисалардан ҳам дарак бўлиши мумкин.\nМушукларнинг миёвлаши ва овоз чиқариши — сохта дўстларингиз сизга зиён йетказиш учун қўлидан келган барча нарсани қилмоқдалигидан. Тушда мушук ташланса — бу яқин орада сизда душманлар пайдо бўлиши мумкинлигидан.


Украина билан чегарани тасодифан кесиб ўтган Россия ИИВ ички қўшинларининг икки нафар ҳарбий хизматчиси россиялик чегарачиларга топширилди. Бу ҳақда ички қўшинлар матбуот хизмати раҳбари Василий Панченков маълум қилди, дея хабар беради Meduza. «Ҳарбий хизматчилар поездда Краснодар ўлкасидаги ўқув марказига йўл олган. Поезд Ростов вилоятининг ‘Чертково’ бекатида тўхтаганида вагондан тушган ва Меловое аҳоли пункти атрофида тасодифан Украина ҳудудига кириб қолган. Улар атайин чегарани бузмаган, қуролсиз бўлган ва қўшни давлат ҳудудида эканлигини билмаган», — дея таъкидлаган Панченков. Россиялик ҳарбий хизматчиларга чегарани бузиб ўтганликлари учун маъмурий ҳуқуқбузарлик тўғрисидаги суд қарори берилган ва россиялик чегарачилар қўлига топширилган. Манба: Daryo.uz


Қирғизистон президенти Москвага келди, лекин парадда иштирок этмади\n14:39 24.06.2020 (Янгиланган 14:42 24.06.2020)\nПрезидент девони ташқи сиёсат бўлими бошлиғи Данияр Сидиқов ва яна бир нафар хавфсизлик ходими топширган тест мусбат натижа берган.\nТОШКЕНТ, 24 июн - Sputnik. Қирғизистон президенти Сооронбай Жеэнбеков Қирғизистон делегациясининг икки аъзоси орасида COVID-19ни аниқлагани сабабли Москвадаги ғалаба парадида қатнашмади, дея хабар берди РИА Новости.\nМосквада бугун Ғалабанинг 75 йиллиги шарафига ҳарбий парад бўлиб ўтади\nАлгоритмга биноан, президент, делегация аъзолари ва ҳамроҳ шахслар Москвага етиб келганларида коронавирусга тест топширишган.\n"Кейинги алгоритмга кўра, президент Улуғ Ватан уруши ғалабасининг 75 йиллигига бағишланган тадбирларда қатнашмасликка қарор қилди", - деди матбуот хизмати вакили.\nБутунжаҳон соғлиқни сақлаш ташкилоти 11 март куни янги COVID-19 коронавирус инфекцияси авж олишини пандемия деб эълон қилди. Сўнгги маълумотларга кўра, ер юзида инфекцияга чалинганлик бўйича 8,9 миллион ҳолат аниқланган, 469 минг киши ҳалок бўлган.


ПРЕЗИДЕНТ «ДУШАНБЕ-ҚЎРҒОНТЕПА» ТЕМИР ЙЎЛИНИНГ «ВАҲДАТ-ЁВОН» УЧАСТКАСИ ҚУРИЛИШИ ЖАРАЁНИ БИЛАН ТАНИШДИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nПРЕЗИДЕНТ «ДУШАНБЕ-ҚЎРҒОНТЕПА» ТЕМИР ЙЎЛИНИНГ «ВАҲДАТ-ЁВОН» УЧАСТКАСИ ҚУРИЛИШИ ЖАРАЁНИ БИЛАН ТАНИШДИ\nЧоп этилган 22 Май 2015\tКӯришлар: 929\n15 май куни мамлакат Президенти Эмомали Раҳмон «Душанбе-Қўрғонтепа» темир йўлининг «Ваҳдат-Ёвон» участкаси қурилиши билан бевосита танишиш мақсадида Рўдакий ва Ёвон ноҳияларига иш сафари билан борди.\nДастлаб Давлат бошлиғи Рўдакий ноҳияси Султонобод қишлоқ жамоатининг Истиқбол қишлоғига ташриф буюрди.\nҚурилиш лойиҳаси билан танишиш жараёнида «Душанбе-Қўрғонтепа» темир йўлининг «Ваҳдат-Ёвон» участкаси умумий узунлиги 40,7 километрни ташкил этиши, ушбу маршрут бўйлаб умумий узунлиги 3755 метрлик учта туннел, 681 метр узунликка эга бешта кўприк, бошқа иншоотлар, жумладан, станция қурилиши қайд қилинди.\nЛойиҳага мувофиқ, темир йўлнинг мазкур участкаси қурилишига 800 миллион сомоний ажратиш назарда тутилган.\nЛойиҳани амалга ошириш ишларининг бошланиши, яъни 2009 йилдан жорий йил апрелигача 303 миллион сомонийлик маблағ ўзлаштирилди. Ушбу муддат ичида 12 километр темир йўл тўлиқ қурилди. Қарийб 30 километр йўлда релсларни ётқизиш учун ер ишлари тугатилди. Қолган ишлар мушкул тоғ участкаларидан туннеллар ва кўприклар ётқизишни назарда тутади.\nТоғли минтақада темир йўлнинг мазкур участкасини ётқизиш тожикистонлик мутахассислар учун бебаҳо тажриба саналади. Чунки келажакда бу темир йўл Рашт водийсининг янада мушкулроқ тоғли ҳудудларидан Қирғизистон ва Хитойга, жанубдан Афғонистон, Туркманистон ва Эронга чиқиши керак.\nМамлакат Президенти Эмомали Раҳмон узунлиги қарийб 3 километрни ташкил қиладиган энг узун туннелнинг шимолий кириш жойида келажак авлод учун капсула жойлаштирган ҳолда, қурилиш ишларини бошлаб берди.\nУшбу манзарали тоғли минтақада мамлакат Президенти соҳа раҳбарияти, йўл қурувчилари ҳамда яқинда жойлашган қишлоқлар аҳолиси билан учрашув ўтказди. Давлат бошлиғи мазкур темир йўлни жаҳон стандартларига мувофиқ тарзда қуриш муҳимлигини қайд қилди. Чунки келажакда у минтақавий ва халқаро темир йўл тармоқларига бирлашиб, Тожикистон, Қирғизистон, Хитой, Афғонистон, Туркманистон, Эрон ва Жанубий Осиё мамлакатлари ўртасида тўғридан-тўғри қатновни таъминлайди.\nЙўлнинг турли участкалари билан бевосита танишув жараёнида ҳозир иншоотда 400 нафардан зиёд қурувчи ва 13 та қурилиш компаниялари ҳамда ташкилотлари фаолият юритаётгани таъкидланди. Шундан 10 таси маҳаллий компания ва қурувчиларнинг 70 фоиздан зиёди Тожикистон фуқаролари саналади. Туннел ва кўприклар қурилишида иштирок этаётган хорижий компаниялар, асосан, Хитой Халқ Республикаси ва Эрон Ислом Республикасига тегишлидир. Айни пайтда турли қурилиш участкаларида 150 дан зиёд қурилиш ва юк ташиш техникалари ишга сафарбар этилган.\nЙўлнинг қарийб ҳар бир участкасида тўхтаб ўтган мамлакат Президенти қурувчиларни ишни сифатли бажаришга ундади.\n«Душанбе-Қўрғонтепа» темир йўлининг «Ваҳдат-Ёвон» участкаси қурилиши 2016 йилнинг август ойигача якунланиши кераклиги таъкидланди.\nБугун: 20-01-2020 20:37:04